অনুব্রত মণ্ডলের বিরুদ্ধে আইনি ব্যবস্থা নিচ্ছে কমিশন। সাংবাদিক বৈঠকে সাফ একথা জানিয়ে দিলেন মুখ্য নির্বাচন কমিশনার। নাসিম জাইদির নেতৃত্বে আজ শহরে কমিশনের ফুল বেঞ্চ।
 কলকাতা : অনুব্রত মণ্ডলের বিরুদ্ধে আইনি ব্যবস্থা নিচ্ছে কমিশন। সাংবাদিক বৈঠকে সাফ একথা জানিয়ে দিলেন মুখ্য নির্বাচন কমিশনার। নাসিম জাইদির নেতৃত্বে আজ শহরে কমিশনের ফুল বেঞ্চ। তাদের কাছে গিয়ে অনুব্রত মণ্ডলের বিরুদ্ধে একাধিক অভিযোগ জানায় বিরোধীরা। ভোটের দিন অনুব্রত যাতে জেলায় না থাকেন, সেই ব্যবস্থা নিতেও কমিশনকে আবেদন জানায় কংগ্রেস। যদিও বিরোধীদের  অভিযোগের পরেও অনুব্রতর পাশেই দাঁড়ায় দল। মুকুল রায় বলেন, কোনও নির্বাচনী বিধিই ভাঙেননি অনুব্রত। কখনও পুলিসকে বোমা মারার নিদান। কখনও বিরোধীদের ইঁদুর মারা বিষ দেওয়ার হুঙ্কার। বারবার এধরনের বেফাঁস মন্তব্য করে খবরের শিরোনামে উঠে এসেছেন অনুব্রত মণ্ডল। এরপর মঙ্গলবার মঙ্গলকোটে তাঁর হুঁশিয়ারি ছিল, “ম্যাজিক দেখেছেন তো? কীভাবে মুহূর্তে সব ভ্যানিশ হয়ে যায়! কোনও বুথে বিরোধী এজেন্ট দেখা যাবে না। দিনের শেষে সবাই হা-হুতাশ করে বলবে, অনুব্রত এজেন্ট তুলে নিতে বাধ্য করেছে। অথচ কী করে বাধ্য করলাম, সেটা কেউ বলতে পারবে না।” তৃণমূলের বীরভূম জেলা সভাপতির এই হুমকির পর বিরোধী শিবির থেকে একটাই প্রশ্ন উঠতে থাকে, আর কতদিন রেয়াত করা হবে অনুব্রতকে? বৃহস্পতিবার কমিশনের ফুল বেঞ্চকে সামনে পেয়ে সেই প্রশ্নটাই উগরে দেন বিরোধী নেতারা।